**ΑΝΑΚΟΙΝΩΣΗ**

**Υποχρεωτικός καθαρισμός ιδιωτικών οικοπέδων και ακάλυπτων χώρων (εντός σχεδίου οικισμών) έως την 30η Απριλίου**

Ενόψει της αντιπυρικής περιόδου 2022, που διαρκεί από 1η Μαΐου έως και την 31η Οκτωβρίου, καλούνται όλοι οι ιδιοκτήτες, νομείς, επικαρπωτές και μισθωτές οικοπέδων ή λοιπών ακάλυπτων χώρων, που βρίσκονται εντός σχεδίου, να προβούν στον υποχρεωτικό καθαρισμό των οικοπέδων αυτών έως την 30η Απριλίου 2022, για την αποτροπή του κινδύνου πρόκλησης πυρκαγιάς ή ταχείας επέκτασής της.

Η υποχρέωσή τους αυτή απορρέει από την υπ’ αριθμ. 4/2012 Πυροσβεστική διάταξη (ΦΕΚ 1346/τ.Β΄/25-4-2012) σύμφωνα με την οποία: «Οι ιδιοκτήτες, νομείς και επικαρπωτές των οικοπέδων και λοιπών ακάλυπτων χώρων, που βρίσκονται εντός πόλεων, κωμοπόλεων και οικισμών και σε απόσταση 100 μέτρων από τα όριά τους, υποχρεούνται στην αποψίλωση αυτών από τα ξερά χόρτα και στην απομάκρυνσή τους, την απομάκρυνση τυχόν άλλων εγκαταλελειμμένων καυστών ή εκρήξιμων υλικών ή αντικειμένων που βρίσκονται μέσα σε αυτούς, προς αποτροπή του κινδύνου πρόκλησης πυρκαγιάς ή ταχείας επέκτασής της, καθώς και στη λήψη κάθε άλλου κατά περίπτωση μέτρου που αποβλέπει στην αποφυγή αιτίων και τη μείωση του κινδύνου από πυρκαγιά.

Σε περίπτωση μη συμμόρφωσης των ανωτέρω υπόχρεων ως προς τις παραπάνω περιγραφείσες υποχρεώσεις τους, ο Δήμος, σύμφωνα με τις διατάξεις της παρ. 1.26., αρ. 94 του Ν. 3852/10 (ΦΕΚ 87 Α’) και της υπ’ αρ. 20/2022 Πυροσβεστικής διάταξης, επισημαίνει ότι οι ίδιοι θα βρεθούν αντιμέτωποι με τα προβλεπόμενα διοικητικά πρόστιμα και τις τυχόν περαιτέρω ποινικές τους κυρώσεις, όπως ορίζει η σχετική νομοθεσία.

Προσβλέπουμε και φέτος στην καλή συνεργασία με τους δημότες, καθώς η πυροπροστασία αφορά στην ατομική ασφάλεια των πολιτών, των περιουσιών τους και την προστασία του περιβάλλοντος.

**Ο ΔΗΜΑΡΧΟΣ ΔΟΜΟΚΟΥ**

**ΧΑΡΑΛΑΜΠΟΣ Β. ΛΙΟΛΙΟΣ**